text: Bandeopgør fortsætter: Kørte ind i bil og stak af
  17 april 2018 kl. 20.13
  Tirsdag aften blev endnu en episode tilføjet til konflikten mellem to grupper i Esbjerg.
  
  Tirsdag eftermiddag opstod slagsmål mellem to grupper i et trafikkryds i Esbjerg, læs mere om det her.
  Tirsdag aften har der igen været en episode mellem to grupper i byen, som flere gange har været oppe at toppes, fortæller vagtchef ved Syd- og Sønderjyllands Politi, Ole Aamann, til TV SYD.
  - En hvid stationcar med medlemmer fra en af banderne kører ind i en anden bil, så den ender i et hegn og ikke kan køre fra stedet. Den bil, der er kørt ind i dem, stikker af fra stedet, siger vagtchefen.
  Påkørslen skete på Storegade ved Jernevej.
  Syd- og Sønderjyllands Politi har været kontakt med personerne, som sad i den bil, der blev påkørt. De ønskede dog ikke at fortælle noget om, hvem der havde kørt ind i dem.
  Har du oplysninger, der kan hjælpe politiet i sagerne fra Esbjerg, så kan de kontaktes på 1-1-4.
  